**Potpisan Sporazum o doprinosu Fondu inicijative za gospodarsku otpornost**

Ministar financija Zdravko Marić i potpredsjednik Europske investicijske banke Dario Scannapieco potpisali su 7. prosinca 2018. godine u Vladi Republike Hrvatske Sporazum o doprinosu Fondu inicijative za gospodarsku otpornost.

Fond inicijative za gospodarsku otpornost (Economic Resilience Initiative – ERI) prikuplja bespovratna sredstva država članica EU za projekte u sklopu inicijative Europske investicijske banke (EIB-a) za financijsku potporu zemljama teško pogođenim izbjegličkom krizom u regijama zapadnog Balkana (Albanija, BIH, Crna Gora, Kosovo, Makedonija, Srbija) i južnog susjedstva EU (Alžir, Egipat, Gaza/Zapadna Obala, Jordan, Libanon, Libija, Maroko, Sirija, Tunis). Inicijativa je pokrenuta 2016. godine na zahtjev Europskog vijeća kao odgovor EU-a na rastuću izbjegličku krizu. Inicijativom se mobiliziraju dodatna financijska sredstva za potporu održivom razvoju te izgradnji vitalne infrastrukture i socijalne jednakosti u navedenim regijama.

Ukupni planirani doprinos RH navedenom Fondu je 500.000 EUR, a uplatit će se kroz tri godine, počevši od 2018., po potpisivanju Sporazuma o doprinosu. RH će na ovaj način pridonijeti fondu bespovratnih sredstva država članica EU za investicijske darovnice i tehničku podršku jačanju provedbenih kapaciteta korisnika u sklopu inicijative EIB-a za gospodarsku otpornost. Doprinos RH namjenski je ciljan prvenstveno za projekte u Bosni i Hercegovini i drugim zemljama zapadnog Balkana.

Republika Hrvatska smatra važnim podržati ovu inicijativu sa svrhom olakšavanja migracijskog pritiska u tranzitnim zemljama. Prikupljena financijska sredstva koja će se investirati u sektore poput opskrbe vodom, energijom, obrazovanje, zdravstvene usluge i urbanu infrastrukturu, kao i jačanje financijske podrške malim i srednje velikim poduzećima kako bi se potaknulo zapošljavanje i socijalna jednakost u zemljama, što su upravo vrijednosti koje RH zastupa u međunarodnoj razvojnoj politici. Također, radi se redom o zemljama korisnicama koje su naši bliži i dalji susjedi i koje se nalaze visoko na popisu prioriteta razvojne suradnje RH.